Az FPH015/75-12/2013. számú közgyűlési előterjesztés 5. melléklete

A közterület-felügyeleti feladatok átadás-átvétele tárgyában
a fővárosi kerületi önkormányzatokkal folytatandó tárgyalásokon képviselendő elvek


A Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 23. § (4) bekezdés 1. pontjában foglaltak alapján a Fővárosi Önkormányzat az ott meghatározott területeken köteles közterület-felügyelet működtetésére, míg az (5) bekezdés 4. pontjában meghatározottak szerint a kerületi önkormányzatok feladata különösen az általános közterület-felügyeleti hatáskör a kerület közigazgatási határán belül. 
Az Mötv. 23. § (7) bekezdése értelmében a Fővárosi Önkormányzat megállapodhat a kerületi önkormányzatokkal annak érdekében, hogy a Fővárosi Önkormányzat feladat- és hatáskörét a kerületi önkormányzat vagy azok társulásai lássák el. A Fővárosi Önkormányzat az átadott feladat- és hatáskörök arányában az ellátásukhoz szükséges anyagi eszközöket köteles a kerületi önkormányzatoknak, illetve azok társulásainak átadni.
A Fővárosi Önkormányzat a fővárosi kerületi önkormányzatokkal folytatandó tárgyalásokon az alábbi elvek alapján jár el:
1. A 2013. január 1-jével hatálybelépő jogszabályi változásokra tekintettel kezdeményezni kell a Fővárosi Önkormányzat és a fővárosi kerületi önkormányzatok között 2000 – 2012. években a közterület-felügyeleti feladatok átadás-átvétele tárgyában kötött megállapodások közös megegyezéssel történő megszüntetését.
2. A megváltozott feladatellátásra tekintettel a Fővárosi Önkormányzat és a fővárosi kerületi önkormányzatok között a közterület-felügyeleti feladatok átadás-átvétele tárgyban új megállapodásokat kell kötni.
3. Azon fővárosi kerületi önkormányzatokkal, melyek nem rendelkeznek önálló közterület-felügyelettel, illetve közterület-felügyelővel, a feladatmegosztás érdekében kezdeményezni kell a Fővárosi Önkormányzat és a fővárosi kerületi önkormányzat közötti megállapodás megkötését.
4. A tárgyalások során egyeztetni kell a fővárosi kerületi önkormányzati közterület-felügyeleti feladatok Fővárosi Önkormányzat részére történő átadásának lehetőségéről is.
5. A Fővárosi Önkormányzat a fővárosi kerületi önkormányzat részére közterület-felügyeleti feladatok átadása esetén a feladatok ellátásához szükséges anyagi eszközöket – jogszabályi kötelezettségének megfelelően – biztosítja.
6. A fővárosi kerületi önkormányzat részéről közterület-felügyeleti feladatok átvétele esetén a Fővárosi Önkormányzat a feladatok ellátásához szükséges anyagi eszközökre igényt tart.
7. A helyszíni bírság bevételek azt az önkormányzatot illetik meg, amely önkormányzat közterület-felügyelője a megállapodás szerinti területen a bírság kiszabására intézkedett.
8. A Fővárosi Önkormányzat a törvény erejénél fogva végzi állat-egészségügyi feladatait és a tömegközlekedési feladatának ellátása során üzemeltetett tömegközlekedési eszközök szerződésszerű használatának ellenőrzését.
9. A tárgyalások során törekedni kell arra, hogy – amennyiben a jogi állásfoglalás értelmében lehetőség van kerületi önkormányzati feladat Fővárosi Önkormányzat részére történő átadására – a közterületen létesülő taxiállomások használatának ellenőrzése, valamint a közúti forgalom biztonságát, vagy a közbiztonságot veszélyeztető járművek elszállítása Budapest egész közigazgatási területén a Fővárosi Önkormányzat feladata legyen. 
10. A tárgyalások során – amennyiben a jogi állásfoglalás szerint lehetőség van kerületi önkormányzati feladat Fővárosi Önkormányzat részére történő átadására – törekedni kell olyan megállapodásra, hogy a Fővárosi Önkormányzat és a kerületi önkormányzat közterület-felügyelői együttesen lássák el az alábbi feladatokat:
a) a hulladékgazdálkodási közszolgáltatással kapcsolatos feladatok végrehajtása;
b) a Közgyűlés által rendeletben meghatározott korlátozott forgalmú közutakon, valamint korlátozott forgalmú övezetekben közlekedő, a korlátozás alá eső járművek behajtási hozzájárulásainak ellenőrzése;
c) a mozgásában korlátozott személy parkolási igazolvány jogszerű használatának és birtoklásának az ellenőrzése;
d) a közterületen történő életvitelszerű tartózkodás ellenőrzése;
e)  a közterületen történő szeszes ital fogyasztás ellenőrzése.
Az ebből származó bevételek a Fővárosi és a kerületi önkormányzatot 50-50 %-ban illetik meg.
